En heldig frederikshavner har scoret den største tipsgevinst i 28 år - men Danske Spil mangler stadig at høre fra vinderen.

Fem millioner kroner på en tipskupon. Det er, hvad en usandsynligt heldig frederikshavner går rundt med. Det skriver Danske Spil i en pressemeddelelse. Kuponen blev købt hos DK Spillecafé i Frederikshavn lørdag og viste sig altså at indeholde en enlig 13'er. Den blev vundet ved hjælp af systemet R-6-4-864, hvor vedkommende blandt andet havde Liverpool som sikker vinder over Southampton, Manchester City til at vinde over Cardiff og Leicester til at vinde over Huddersfield. Normalt har Danske Spil en garanti på en million kroner til en enlig 13’er, der typisk bliver udbetalt 9-10 gange om året. Indtil i går var det dog kun sket én enkelt gang i år. Derfor puljede Danske Spil garantierne sammen og garanterede hele 5 millioner kroner til den enlige vinder, som altså blev fundet i går. Tipperen vandt inklusive sidegevinster hele 5.004.997 kroner. Det var dog ikke helt nok til at slå rekorden, der blev sat for 28 år siden, hvor vinderen vandt hele 5.103.343 kr. Vinderen mangler stadig at melde sig hos Danske Spil for at få sin gevinst.